### Resume

Miljøstyrelsen har sendt statens forslag til 257 Natura 2000-planer, heraf 8 gældende for Vejle Kommune, i offentlig høring til den 20. maj 2022. Statens Natura 2000-planer gælder for tredje plan-periode 2022-2027, og planerne er rammesættende for de kommunale handleplaner. Kommunalbestyrelsen vedtager senest et år efter offentliggørelsen af Statens Natura 2000-planer, de endelige handleplaner jf. Miljømålsloven.

Forvaltningen vurderer at plan-forslagene er meningsfyldte og nødvendige for målopfyldelsen. Dog bør der tages forbehold i forhold til økonomi og virkemidler for gennemførsel af Natura 2000-opgaven. Forvaltningen anbefaler derfor, at Vejle Kommune sender et overordnet politisk høringssvar, der tager de fornødne forbehold Forvaltningen vil ligeledes indgive teknisk høringssvar, såfremt dette er nødvendigt.

### Sagsfremstilling

Baggrund:

Grundlaget for Natura 2000-områderne er EU’s naturbeskyttelsesdirektiver, som består af fuglebeskyttelsesdirektivet og habitatdirektivet. Direktiverne forpligter EU's medlemslande til at bevare mere end 200 naturtyper, 700 arter af planter og dyr og over 170 fuglearter. I [adresse] er der udpeget 257 Natura 2000-områder, heraf 8 i Vejle Kommune. De 8 områder i Vejle Kommune udgør knap 6.000 ha.

Inden for de udpegede Natura 2000-områder gælder særlig restriktive regler for beskyttelse af arter og naturtyper. Målet med Natura 2000 er at skabe såkaldt gunstig bevaringsstatus for de arter og naturtyper, der er beskyttet inden for Natura 2000-områderne. For at nå målene, er der for hvert Natura2000-område udarbejdet en statslig Natura 2000-plan, som sætter rammerne for naturens udvikling i området. Første planperiode var i 2011-2015 og planerne opdateres hvert sjette år (hvert tolvte år for fredskovpligtig skov). Nu er planerne for tredje planperiode (2022-2027) sendt i høring frem til og med d. 20. maj 2022. Statens Natura 2000-planer ventes at ligge klar i efteråret 2022.

På baggrund af Statens Natura 2000-planer, udarbejder kommunen for hvert enkelt område, en handleplan, som angiver hvorledes kommunen vil nå de mål, som er anført i Statens Natura 2000-planer. Kommunalbestyrelsen skal senest et år efter offentliggørelsen af Statens endelige Natura 2000-planer, vedtage de endelige handleplaner jf. Miljømålsloven. Statens Natura 2000-planer er således rammesættende og bindende for den kommunale indsats. Kommunerne er ansvarlig for opnåelse af gunstig bevaringsstatus på de kommunalt og privatejede arealer, bortset fra skovbevoksede arealer med fredskovspligt, hvor Miljøstyrelsen er myndighed.

Naturstyrelsen og andre statslige myndigheder har ansvaret inden for deres ressort og på deres egne arealer. Endvidere er kommunerne ansvarlig myndighed for planlægning efter planloven, der bl.a. sikrer områderne mod nye anlæg, samt for lovgivning i form af habitatvurderinger af projekter, der kan påvirke et Natura 2000-område og anmeldeordninger for aktiviteter i Natura 2000-områder, der skal sikre, at områdets bevaringsmålsætning kan opnås.

Statens plan-forslag for [adresse] 8 Natura 2000-områder kan ses på sagen eller kan findes her: <https://mst.dk/natur-vand/natur/natura-2000/natura-2000-planer/natura-2000-planlaegning-2022-2027/>

Samlet set medfører Natura 2000-opgaven, at der fortsat skal ske natur- og landskabspleje på vores mest værdifulde naturarealer i nogle af kommunens mest besøgte rekreative landskaber, herunder bynære områder som [adresse], [adresse] og [adresse] mv. Vejle Kommune er i de to første planperioder nået langt med at opnå gunstig bevaringsstatus, om end der løbende fremadrettet skal ske naturpleje/drift for at forblive i gunstig bevaringsstatus. Ligeledes er der naturområder der kræver en mangeårig indsats for at opnå mål om gunstig bevaringsstatus.

Ud over at fortsætte med at sikre og forbedre tilstanden af den eksisterende natur og levesteder, er det nye særlige indsatsområde i perioden 2022-27, at have fokus på mere naturlige processer og naturens robusthed.

* der er øget fokus på en mere naturnær forvaltning med fokus på at sikre sammenhæng i naturen og mere naturlige dynamikker i Natura 2000-områderne
* der arbejdes for at udvide arealet med urørt skov
* der er fokus på tiltag mod klimaforandringer og dermed områders robusthed over for pludselige hændelser

I forhold til klimatiltag er udmeldingen klar – at indsatser skal sikre naturtyper og arter mod klimaforandringer. Større klimatilpasningsprojekter, som eksempelvis vandtilbageholdelse for at sikre andre interesser, kan ikke ske i Natura 2000.

Forslag til høringssvar:

Vejle Kommune vurderer at Statens forslag til Natura 2000-planerne er meningsfyldte og nødvendige, såfremt målet om gunstig bevaringsstatus skal nås for Natura 2000-områderne. Vejle Kommune tager dog forbehold i forhold til økonomi og virkemidler herunder, at der sikres de nødvendige DUT-midler, til gennemførsel af Natura 2000-opgaven. Vejle Kommune opfordrer til, at fordelingsnøglen for DUT, matcher opgaven i den enkelte kommune. Vejle Kommune opfordrer ligeledes til, at udvikle ordninger og virkemidler således, at de er funktionelle og mere målrettet lokalitetsspecifikke naturmål end hidtidig. Vejle Kommune indgår gerne i løbende dialog om udvikling af diverse virkemidler og indsatser.

Forslag til høringssvar er vedhæftet i bilag.

### Økonomi

[adresse] og kommuner er forpligtiget til at gennemføre Natura 2000-planerne jf. Miljømålsloven, Naturbeskyttelseslovens kapitel 2a samt Skovlovens kapitel 4. Til gennemførsel af planerne stiller staten en række virkemidler til rådighed, ligesom det forudsættes, at kommunerne bidrager økonomisk via DUT-midlerne. Den økonomiske ramme for gennemførsel af Natura 2000-planerne indgår i "Aftale om Grøn Omstilling af Dansk Landbrug af 4. oktober 2021" og af videreførte kommunale midler (DUT).

Det er aftalt, at videreføre de tre Natura 2000-tilskudsordninger fra landdistriktsprogrammet: tilskud til pleje af græs- og naturarealer, sikring af biodiversitet i skov samt rydning/hegning som forberedelse til pleje. Nogle opgaver – eksempelvis naturpleje på heder – kan ikke omfattes af landdistriktsordningerne da heder ikke er et landbrugsareal. Finansiering af disse sker derfor gennem kommunens egne midler via DUT. Gennemførsel af den terrestriske del af Natura 2000-planerne bygger grundlæggende på frivillighed. Der skal således indgås frivillige aftaler om en særlig driftsform på baggrund af en tilskudsordning.

Der forventes tildeling af DUT-midler i perioden til kommunerne omkring 40-50 mio. kr. fordelt ligeligt mellem landets kommuner, uafhængigt af Natura 2000-ansvaret i den enkelte kommune. I kommende planperiode ligger staten op til, at kommunernes Natura 2000-udgifter matcher de tildelte DUT-midler. Staten forventes at evaluere kommunernes Natura 2000-indsats i den kommende planperiode. Hvis kommunerne ikke vurderes at have anvendt DUT-midler til naturpleje, kan det få konsekvenser for tildelingen af fremtidige midler.

Vejle Kommune har i perioden 2016-2021 udført naturpleje i Natura 2000 områderne, bl.a.via DUT-midler, for ca. 3.000.000 kr. inkl. løn. Endvidere er der i perioden hjemsøgt ca. 5.000.000 kr. til naturprojekter via statens virkemidler/landdistriktsordningerne.

### Klima og resiliensvurdering

Naturpleje af diverse naturtyper, herunder genopretning af moser, lavbundsjorde mv., vil samlet set medfører positivt optag af CO2, samt holde på vand, og dermed have en positiv indvirkning i forhold til klimatilpasning. Naturpleje der medfører rydning til græsningsarealer eller omlægning fra produktionsskov til urørt skov, kan omvendt give en begrænset udledning af CO2. Samlet set vurderes planernes indsatser at have en klimaforbedrende virkning.

### Sagens videre forløb

Sagen skal behandles af Økonomiudvalget og byrådet.

### Historik

Teknik- og Miljødirektøren indstiller, 28. marts 2022, pkt. 68:

at udvalget over for byrådet anbefaler, at høringssvar, jf. sagens udkast sendes.

Beslutning fra Klima, Natur- og Miljøudvalget, 28. marts 2022, pkt. 68:

Anbefalet.

Beslutning fra Økonomiudvalget, 19. april 2022, pkt. 91:

Anbefales.

### Beslutning

Godkendt.